Iktatószám: HIV/13145-1/2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2020. november 3-ai nyilvános ülésére**

# Tárgy: A helyi közművelődésről szóló 26/2016. (VII. 5.) önkormányzati rendelet felülvizsgálata új rendelet alkotása

**Az előterjesztő:** Papp Gábor polgármester

**Készítette:**  dr. Tüske Róbert jegyző

dr. Keserű Klaudia jogász

**Megtárgyalta:** Ügyrendi és Jogi Bizottság

Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete a helyi közművelődésről szóló 26/2016. (VII. 5.) számú önkormányzati rendeletében szabályozza az önkormányzat közművelődési feladatait, annak formáit, ellátása mértékét és módját.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 2017. évi nagymértékű módosításából és a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI-rendelet hatályba lépéséből következő jogszabályi változások – melyek a közművelődés céljának és feladatának új megközelítését tükrözik – szükségessé tették a közművelődésről szóló önkormányzati rendelet ismételt felülvizsgálatát.

Az új szemléletet jól mutatja a közművelődési alapszolgáltatások megnevezése, melyek biztosítását a települések lélekszámának, illetve típusának megfelelően szabályozza.

Ennek megfelelően Hévíz Város Önkormányzatának a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (5) bekezdése alapján a (4) bekezdésben foglaltakon túl a (3) bekezdés b)-g) pontjai szerinti közművelődési alapszolgáltatásokból legalább egy további közművelődési alapszolgáltatást kell biztosítania, megszerveznie:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása,

e) az amatőr alkotó- és előadó-művészeti tevékenység feltételeinek biztosítása,

f) a tehetséggondozás és -fejlesztés feltételeinek biztosítása, valamint

g) a kulturális alapú gazdaságfejlesztés.

Minden települési önkormányzat kötelező feladata a közművelődési alapszolgáltatás megszervezése. Ennek keretében

*a)* a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*b)* a művelődő közösség számára bemutatkozási lehetőségeket teremt,

*c)* fórumot szervez - ha az adott településen működik - a Közművelődési Kerekasztal bevonásával, a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

Hévíz Város Önkormányzat 26/2016. (VII. 5.) számú önkormányzati rendeletének felülvizsgálata eredményeként annak hatályon kívül helyezésére és az új rendelet elfogadására teszek javaslatot.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (1) és (2) bekezdése értelmében a közművelődéshez való jog gyakorlása közérdek, a közművelődési tevékenységek támogatása közcél, a közművelődés feltételeinek biztosítása alapvetően az állam és a helyi önkormányzatok feladata.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 76. § (1) bekezdése alapján a települési önkormányzat kötelező feladata a helyi közművelődési tevékenység támogatása.

A Törvény 78/I. § (1) bekezdése szerint városban az önkormányzat a fent írt feladatok ellátása során közművelődési intézményt biztosít.

Fontos itt megjegyezni, hogy a koronavírus által okozott gazdasági visszaesés Hévíz városát is súlyosan érintette, ezért a Gróf I. Festetics György Művelődési Központ, Városi Könyvtár és Muzeális Gyűjtemény átszervezéséről és létszámának csökkentéséről döntött a Képviselő-testület. Az új rendelet tervezete már ehhez a változáshoz igazodik.

**Részletes indokolás**

* 1. §

A rendelet általános céljait határozza meg, továbbá a rendelet hatályára vonatkozóan tartalmaz rendelkezéseket.

3. §

Itt kerültek rögzítésre az önkormányzat közművelődési alapszolgáltatások ellátásával kapcsolatosan vállalt feladatai. Az Önkormányzat kötelező feladata a helyi közművelődés támogatása. Ezen kívül a Törvény 76. §-ának (3) bekezdése felsorolást tartalmaz azokra az alapszolgáltatásokra vonatkozóan, melyek közül a helyi társadalom művelődési érdekeinek és kulturális szükségleteinek figyelembevételével a helyi lehetőségek és természetesen sajátosságok alapján rendeletben kell meghatározni, hogy milyen feladatot és milyen formában, módon és mértékben lát el az önkormányzat.

4. §

Ez a szakasz határozza meg a feladat ellátásának formáját, módját. A Törvény előírása alapján városban közművelődési intézményt kell biztosítani a közművelődési tevékenység folyamatos megvalósítása érdekében. Tartalmazza továbbá az intézmény telephelyeit.

5. §

Ezen szakasz tartalmazza azon szervezeteknek a felsorolását, amelyekkel az Önkormányzat a közművelődési feladatellátása érdekében együtt kíván működni.

6. §

Kimondja, hogy a közművelődési feladatokkal kapcsolatos fenntartói, felügyeleti és egyéb jogköröket a Képviselő-testület gyakorolja.

7. §

Az 5. §-ban szabályozottak mellett azonban lehetőség van a tevékenységbe más szereplőket is bevonni, illetőleg különböző szervezetekkel e tekintetben megállapodást kötni. A szakasz ezen megállapodás megkötésének feltételei tartalmazza.

8. §

E szakasz a közművelődési tevékenység támogatásának forrásait tartalmazza. A tevékenység támogatása elsősorban az önkormányzat költségvetésében biztosított források által valósul meg, de nyilvánvalóan támogatandó a pályázati lehetőségek kihasználása is adott esetekben. Forrásként kerül még meghatározásra a normatív támogatás, központi költségvetési támogatás, valamint a saját bevétel is

9. §

E szakasz a hatályba lépéssel kapcsolatos kérdéseket szabályozza. A javaslat szerint a rendelet a kihirdetését követő 10. napon hatályba lép. Ezzel együtt a hatályos rendelet hatályon kívül helyezése szükséges.

A rendelet indoklása közzétételre fog kerülni.

A rendelet beterjesztés előtt a Gróf I. Festetics György Művelődési Központ, Városi Könyvtár és Muzeális Gyűjtemény igaztójával egyeztetésre került, azzal szemben kifogás nem volt.

Tisztelt Képviselő-testület!

Kérem, hogy az előterjesztést megvitatni és az új önkormányzati rendeletet elfogadni szíveskedjenek!

A rendeletalkotás minősített többséget igényel.

**2.**

**Hévíz Város Önkormányzat Képviselő-testületének**

**…./…... (. ….) önkormányzati rendelete**

**A közművelődésről**

Hévíz Város Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 79. § (1) bekezdésében és 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. A rendelet célja**

**1. §** (1) A rendelet célja, hogy a helyi társadalom művelődési érdekeinek és kulturális szükségleteinek figyelembevételével a helyi lehetőségek és sajátosságok alapján meghatározza Hévíz Város Önkormányzat (a továbbiakban: Önkormányzat) közművelődési feladatait, azok ellátási formáit, továbbá e feladat ellátásának finanszírozási formáját és mértékét.

(2) Hévíz Város, mint kiemelt gyógyturisztikai település alapvető feladatának tekinti, hogy a közművelődés keretein belül mind a magyar, mind a külföldi vendégek számára színvonalas programokat biztosítson a szabadidő tartalmas eltöltése érdekében.

**2. A rendelet hatálya**

**2. §** (1) A rendelet hatálya kiterjed:

*a)* az Önkormányzat által fenntartott, a helyi közművelődési feladatokat ellátó intézményekre,

*b)* az Önkormányzattal közművelődési megállapodást kötő jogi vagy természetes személyekre, és

*c)* a közművelődési alapszolgáltatást igénybe vevőkre.

(2) Minden helyi lakosnak és közösségnek joga van ahhoz, hogy azonos feltételek mellett vegye igénybe a közművelődési alapszolgáltatásokat.

**3. Az Önkormányzat által vállalt közművelődési feladatok,**

**közművelődési alapszolgáltatások köre**

**3.§** Az önkormányzat az alábbi közművelődési alapszolgáltatásokat biztosítja:

*a)* művelődő közösségek létrejöttének elősegítése, működésük támogatása, fejlődésük segítése, a          közművelődési tevékenységek és a művelődő közösségek számára helyszín biztosítása,

*b)* a közösségi és társadalmi részvétel fejlesztése,

*c)* az egész életre kiterjedő tanulás feltételeinek biztosítása,

*d)* a hagyományos közösségi kulturális értékek átörökítése feltételeinek biztosítása,

*e)* az amatőr alkotó- és előadó-művészeti tevékenység feltételeinek biztosítása.

**4. Az önkormányzati közművelődési feladatellátásban résztvevő intézmények**

**4. §** (1) Az önkormányzat a 3. §-ban felsorolt alapszolgáltatásokat azok igénybevételét és közművelődési tevékenység végzésének helyszíneit saját fenntartású intézményében a Gróf I. Festetics György Művelődési Központ, Városi Könyvtár és Muzeális Gyűjteményben 8380 Hévíz, Rákóczi Ferenc utca 17-19. (továbbiakban: intézmény) látja el, továbbá e feladatok ellátására közművelődési megállapodást köthet.

(2) Az intézmény telephelyei:

*a)* Hévízi Fontana Mozi és Művelődési Ház 8380 Hévíz, Rákóczi Ferenc utca 9.,

*b)* Múzeum és Kiállítótér 8380 Hévíz, Attila út 123.,

*c)* Városi könyvtár 8380 Hévíz, Rákóczi Ferenc utca 17-19.

(3) Az intézmény külön megállapodás szerint használója a Városi Konferenciateremnek (közösségi színtér) 8380 Hévíz, Kossuth Lajos utca 1.

**5. §** Az Önkormányzat a közművelődési feladatainak ellátása érdekében együttműködik elsősorban:

*a)* a városban tevékenységet folytató társadalmi és civil szervezetekkel, különösen a Hévízi Turisztikai Desztinációs Menedzsment Egyesülettel,

*b)* a közművelődési feladatokat ellátó országos, megyei és fővárosi szervekkel, szervezetekkel, intézményekkel, valamint

*c)* a városban kulturális tevékenységet végző, illetve a városi székhelyű gazdasági társaságokkal, különösen a Hévízi Turisztikai Nonprofit Kft-vel, magánszemélyekkel, valamint

*d)* az egyházakkal,

*e)* oktatási, nevelési intézményekkel.

**5. A közművelődési tevékenység irányítása, ellenőrzése és felülvizsgálata**

**6. §** A rendelet által meghatározott közművelődési feladatokkal kapcsolatos fenntartói, felügyeleti és egyéb jogköröket a Képviselő-testület gyakorolja.

**6. A közművelődési megállapodások megkötésének feltételei**

**7. §** (1) Az Önkormányzat közművelődési feladatainak ellátására a Kultv. követelményeinek megfelelő jogi vagy természetes személlyel közművelődési megállapodást köthet

*a)* társadalmi szervezet esetén azzal a szervezettel lehet megállapodást kötni, amely:

*aa)* főtevékenységként vagy más tevékenysége mellett, kiemelten ideértve a turisztika, idegenforgalom területén történő működést, közművelődési tevékenységet is folytat,

*ab)* a bíróság jogerős bejegyző határozattal nyilvántartásba vette és

*ac)* köztartozása nincs,

*b)* gazdálkodó szervezettel, ideértve az egyéni vállalkozót is akkor lehet közművelődési megállapodást kötni, ha

*ba)* tevékenységi körében szerepel a közművelődési tevékenység vagy turisztikai, idegenforgalomi tevékenység keretében lát el kulturális, közművelődési feladatokat, rendezvényszervezést és

*bb)* köztartozása nincs.

(2) A közművelődési megállapodást az intézmény készíti elő, az a képviselő-testület jóváhagyását követően köthető meg.

**7. A közművelődési feladatok ellátásának finanszírozása**

**8. §** (1) A közművelődési feladatok ellátásának finanszírozása és forrásai a következők:

*a)* állami hozzájárulás,

*b)* önkormányzat nyilvános könyvtári és közművelődési feladat normatív támogatás

*c)* központi költségvetési támogatás,

*d)* pályázati úton elnyerhető támogatás, ideértve az érdekeltségnövelő pályázatot,

*e)* helyi költségvetési forrás,

*f)* saját bevétel és

*g)* a költségvetésen kívüli egyéb forrás.

(2) A képviselő-testület az önkormányzat költségvetéséről szóló rendeletben biztosítja az intézmény költségvetését, a közművelődés tárgyi évi forrását, valamint a közművelődés területén tevékenykedő további szervezetek támogatására fordítható összeget.

(3) Az intézmény a tárgyévi költségvetése alapján készíti el az által nyújtott közművelődési alapszolgálatások megszervezéshez az éves szolgáltatási tervet, mely az intézmény éves munkatervének részét képezi.

**8. Záró rendelkezések**

**9. §** (1) A rendelet 2020. november 15-én lép hatályba.

(2) A rendeletet a helyben szokásos módon történő közzé tételen kívül a rendelet 4. § felsorolt intézményben is ki kell helyezni azok közösségi forgalom számára megnyitott tereiben.

(3) A rendelet hatályba lépésével hatályát veszti a helyi közművelődésről szóló 26/2016. (VII. 5.) önkormányzati rendelet.

Papp Gábor dr. Tüske Róbert

polgármester jegyző

**2.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe: „**A közművelődésről” szóló rendelet

**Társadalmi-gazdasági hatása**: Az új önkormányzati rendelet az önkormányzat közművelődési alapszolgáltatások biztosításával kapcsolatos feladatait, céljait határozza meg, figyelemmel a lakosság és a városba látogató turisták művelődési érdekeire és kulturális szükségleteire. Ebből a szempontból tehát jelentős a társadalmi hatása.

**Költségvetési hatása**: az Önkormányzat kiadását nem növeli, mivel a feladatellátás forrásait változatlanul alapvetően az éves költségvetési rendeletek állapítják meg. A korábbi finanszírozási és támogatási struktúra változik, tekintettel az időközben a koronavírus miatt kialakult gazdasági helyzetre, nehézségekre.

**Környezeti, egészségi hatása**: nincs

**Adminisztratív terheket befolyásoló hatása**: további adminisztratív terhet nem ró az Önkormányzatra.

**Egyéb hatása**: nincs

**A rendelet megalkotásának szükségessége**: A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 2017. évi nagymértékű módosításából és a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI-rendelet hatályba lépéséből következő jogszabályi változások teszik szükségessé a rendelet megalkotását.

**A rendelet megalkotása elmaradása esetén várható következmények**: A rendelet megalkotásának elmaradása esetén az önkormányzat mulasztásban megnyilvánuló törvénysértést követne el.

**A rendelet alkalmazásához szükséges feltételek**: az új rendelet alkalmazásához szükségesek újabb munkaszervezési és pénzügyi intézkedések, a végrehajtáshoz szükséges feltételek rendelkezésre állnak.

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász |  |  |
| Szintén László | pénzügyi osztályvezető |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Hermann Katalin | Gróf I. Festetics György Művelődési Központ, Városi Könyvtár és Muzeális Gyűjtemény vezetője |  |  |
|  |  |  |  |